ইকবাল আহমদ সরকার: নারীনীতি ও শিক্ষানীতি বাতিল দাবীতে গাজীপুর ও টঙ্গীতে পিকেটিং করেছে ইসলামী আইন বাস্তবায়ন কমিটির নেতা-কর্মীরা। তারা বুকে ব্যানার, হাতে কোরআন, কাফনের কাপড় ও লাঠি নিয়ে জেলা শহর ও ঢাকা-ময়মনসিংহ মহাসড়কের বিভিন্নস্থানে বিক্ষোভ মিছিল করে। সকাল সাড়ে দশটার দিকে গাজীপুর সদরের ঢাকা বাইপাস সড়কের ভোগড়া নামকস্থানে সড়কের ওপর কয়েকটি টায়ারে আগুন ধরিয়ে বিক্ষোভ করতে থাকে। এ সময় আতংক ছড়িয়ে পড়লে দোকান পাট ও যানবাহন চলাচল বন্ধ হয়ে যায়। পুলিশ তাদের মিছিলে বাধা দিলে হট্টগোলের সৃষ্টি হয়। এক পর্যায়ে বিক্ষোভকারীরা মহাসড়কে অবস্থান নিয়ে হরতালের পক্ষে সমাবেশ করতে থাকে। এতে মাওলানা ফজলুর রহমান, মুফতি সিরাজ উদ্দিন, মুফতি লেহাজ উদ্দিন, মাওলানা আব্দস সাত্তার বক্তব্য রাখেন। সকাল পৌনে দশটার দিকে জেলা শহরে মিছিল বের করলে পুলিশের বাধার মুখে মিছিল ছত্রভঙ্গ হয়ে যায়। টঙ্গীর চেরাগ আলী মার্কেট ও মধুমিতা রোড এলাকায় হরতালের পক্ষে মিছিল বের হলে পুলিশি বাধার মুখে পড়ে।  হরতাল চলাকালে ঢাকা-ময়মনসিংহ মহাসড়কে দূরপাল্লার বাস চলাচল করেনি। আভন্তরীণ রুটের বাসসহ অন্যান্য যানবাহন চলাচলও ছিল কম ।